
Szenzorfúzió szerepe digitális stabilizálási feladatokban

Az emberi egyensúlyozás egy összetett folyamat, amely több szervrendszer együttműködését igényli: a vesztibuláris, vizuális és proprioceptív szervrendszer közösen biztosítják, hogy minél stabilabban álljunk mindennapjainkban. A három szervrendszer azonban különböző pontossággal és gyorsasággal rendelkezik. Például a vesztibuláris szervrendszer gyorsabb jeleket biztosít, míg a vizuális szervrendszer rendelkezik a legjobb pontossággal. A kutatások azt mutatták, hogy mindhárom rendszer fontos szerepet játszik az egyensúly fenntartásában, mivel, ha bármelyik hiányzik, kevésbé vagyunk stabilak. Ilyenkor például megnövekszik a véletlenszerű mozgásaink mértéke álló helyzetben [1].
A jelenség megértése érdekében korábban egy vizuális és hibrid (kamerát és enkódert használó) egyensúlyozó Furuta-inga készült. Digitális szabályozás során az időkésés mellett a felbontóképesség is befolyásolja a rendszer működését, ami például mikrokaotikus viselkedéshez vezethet [2]. A jelenség matematikai modellezése erre, a digitális szabályozót használó inverz inga szerkezetre, pontosabban ennek egy alacsonyabb dimenziós változatára kerül kiterjesztésre. A dolgozat azt vizsgálja, hogy matematikailag kimutatható-e, hogy az egyensúly stabilizálásában szerepet játszik egy pontosabb (jobb felbontású), de lassabb (nagyobb késésű) és egy kevésbé pontos (rosszabb felbontású), de gyorsabb (kisebb késésű) rendszer együttes jelenléte a szabályozásban.
A kutatás ezután a kész inga verzióját vizsgálja, további orientáció-meghatározási módszereket javasol a sikeres szabályozáshoz, és kísérletekkel validálja a dinamikai modellt.

